Drápu konur og seldu líkamshluta
Par, sem var handtekið í Mexíkó í síðustu viku með líkamshluta í barnakerru, myrti konur og seldi síðan líkamshlutana. Maðurinn hefur játað að hafa myrt 20 konur í úthverfi Mexíkóborgar.
Lögreglan hefur fundið líkamshluta í íbúð parsins og í annarri íbúð þar skammt frá. Líkt og fram kom á mbl.is í gær voru líkamshlutarnir geymdir í fötum fylltum steypu og í frysti.
Saksóknari segir að ekki hafi verið upplýst um hverjir kaupendurnir eru. Morð á konum eru mjög algeng í Mexíkó og er algengt að mönnum sé ekki gerð refsing fyrir glæpinn. En í þetta skiptið virðist sem almenningur ætli ekki að sitja hljóður hjá því fjölmargir hafa tekið þátt í mótmælum í Ecatepec-hverfinu þar sem morðin voru framin. Gríðarleg fátækt er meðal íbúa í hverfinu sem er í útjaðri Mexíkóborgar.
Frétt mbl.is
Nágrannar segja að alltaf þegar þeir hafi séð parið hafi það verið með barnakerru en þegar lögreglan handtók þau í síðustu viku voru þau með líkamshluta í kerrunni. Ástæðan fyrir því að lögreglan ræddi við þau var hvarf 28 ára gamallar konu, Nancy Huitron, og tveggja mánaða gamallar dóttur hennar, Valentinu, í hverfinu.
Við yfirheyrslur játaði Juan Carlos að hafa drepið Huitron og nafngreindi tvö önnur fórnarlömb, Arlet Olguín 23 ára og Evelyn Rojas, 29 ára. Saksóknarar segja að hann hafi einnig játað að hafa beitt einhver fórnarlamba sinna kynferðislegu ofbeldi áður en hann drap þau og seldi eigur þeirra og líkamshluta. Konurnar þrjár voru allar einstæðar mæður sem hafa horfið á stuttum tíma.
Huitron hvarf 6. september ásamt Valentiu dóttur sinni á leið heim eftir að hafa fylgt tveimur eldri dætrum sínum í skólann. Þegar enginn kom að sækja þær síðar um daginn í skólann höfðu nágrannar þeirra samband við lögreglu. Lögreglan hefur nú fundið Valentinu litlu en parið hafði selt hana. Hún er komin í umsjón móðurömmu sinnar.
BBC hefur eftir lögreglu að konurnar sem voru myrtar hafi þekkt parið, Juan Carlos og Patriciu, en þær hafi keypt af þeim fatnað og mat. Patricia á að hafa gabbað þær inn í íbúðina með því að segjast vera með meiri varning fyrir þær inni í íbúðinni.
Á fyrstu fjórum mánuðum ársins var tilkynnt um hvarf 395 einstaklinga í Mexíkó-ríki og af þeim eru 207 konur. Flestir hafa horfið í hverfum og bæjum þar sem glæpagengi ráða lofum og lögum. Hverfum sem lögreglan þorir ekki inn í.
Frétt BBC
Par, sem var handtekið í Mexíkó í síðustu viku með líkamshluta í barnakerru, myrti konur og seldi síðan líkamshlutana.
Maðurinn hefur játað að hafa myrt 20 konur í úthverfi Mexíkóborgar.
Saksóknari segir að ekki hafi verið upplýst um hverjir kaupendurnir eru.
Morð á konum eru mjög algeng í Mexíkó og er algengt að mönnum sé ekki gerð refsing fyrir glæpinn.
Á fyrstu fjórum mánuðum ársins var tilkynnt um hvarf 395 einstaklinga í Mexíkó-ríki og af þeim eru 207 konur.
Flestir hafa horfið í hverfum og bæjum þar sem glæpagengi ráða lofum og lögum.